
A szív anatómiájának bemutatása MRI-alapú 3D rekonstrukciós technikával

Az anatómia curriculumban oktatott anyag jellegéből adódóan, az ismereteknek a hallgatóság felé történő átadásában mindenkor nagy szerepe volt a vizuális megjeleníthetőségnek. A mára megszaporodott digitális eszközkészlet által adott lehetőségek, valamint a hallgatóság megnövekedett igénye miatt is indokolt az oktatási segédletként használatos 3D-s modellek fejlesztése.
A dolgozat célja egy a szív anatómiájának megértését és megtanulását segítő 3D-s, virtuális modell létrehozása volt.
A vizsgálathoz az Anatómia és Szövettani tanszékre érkezett, (keverék fajtájú 36 kg tömegű, hím ivarú) kutya hűtött, friss hulláját használtuk, amelyből a szívet kiemeltük. Formalinos tartósítást követően, a szervet két komponensű, önthető műgyantában rögzítettük. Az így kapott preparátumot MRI alapú vizsgálatnak vetettünk alá. A kapott képek, a szerv egymástól 0,8 mm-re lévő párhuzamos síkjait jelenítik meg. Ezeket a 3D Slicer programban szeletenként ellenőriztük és dolgoztuk fel, a Threshold Effect, Paint, GrowCut, Change Label eszközök segítségével, majd állítottuk össze virtuális modellé, a MakeModel funkcióval. A kérdéses részleteknél, a könnyebb tájékozódás érdekében, az eredeti, műgyantába ágyazott preparátumra is támaszkodhattunk. Az így kapott 3D-s szív modellt átültettük a 3D StudioMax programba ahol a modell esztétikai formázása történt meg, (valamint az értelmezhetőség javítása végett feltüntettünk rajta hozzá kapcsolódó értörzseket).
Az kapott modell a tér minden irányába forgatható, körüljárható, róla kép és animáció tetszőleges térbeli beállításokkal, számos módon készíthető. Az egyes képletek egymáshoz viszonyított helyzete realisztikus.
Az általunk használt módszer tehát hatékonyan alkalmazható a szív 3D-s ábrázoláshoz, s a dolgozat segítségül szolgálhat egyéb üreges szervek, képletek hasonló feldolgozásában.



